IэмэпсымэщIэхэр къаIэрохьэ
 Налшык къалэ дэт поликлиникэ №1, №2-хэм, Республикэ сабий клиникэ сымаджэщым и поликлиникэ къудамэм фIагъышхуэ зиIэ иджырей эндоскоп Iэмэпсымэхэр къаIэрыхьащ. Апхуэдэу абыхэм зэрыкIэлъыплъыну, зэрагъэкъэбзэну аппаратхэри къащэхуащ. Эндоскопхэм зэрырилэжьэным зыхуагъэхьэзыру, дохутырхэм я Iэзагъэми хагъэхъуащ.
Лъатэм, кIэтIийм епха узыфэхэр щыуагъэншэу икIи и чэзум къахутэфынущ IэмэпсымэщIэхэм я фIыгъэкIэ, абы ипкъ иткIэ сымаджэм зыхуэныкъуэ Iэзэгъуэр нэхъ псынщIэу игъуэтыфынущ.
Медицинэ Iэмэпсысэхэр къащэхуащ КъБР-м Узыншагъэр хъумэнымкIэ и министерствэм узыншагъэр хъумэн IэнатIэм япэ дэIэпыкъуныгъэр цIыхухэм щыхуащIэ и IуэхущIапIэхэр егъэфIэкIуэнымкIэ программэм ипкъ иткIэ.
КъБР-м узыншагъэр хъумэнымкIэ и министр Къалэбатэ Рустам зэрыжиIамкIэ, республикэм и цIыхухэм нэгъэсауэ медицинэ Iэхутхьэбзэхэр зэрыхуащIэным хуэгъэпсащ поликлиникэхэмрэ амбулаторэхэмрэ щрагъэкIуэкI зыужьыныгъэ лэжьыгъэхэр икIи а IуэхущIапIэхэр егъэфIэкIуэныр IэнатIэм къащыпэщыт къалэн нэхъыщхьэхэм ящыщщ. Апхуэдэу министрым жиIащ иджырей эндоскоп IэмэпсымэхэмкIэ республикэм ит поликлиникэри абыхэм я къудамэхэри къызэрызэрагъэпэщынур.
ЩхьэщэмыщI Изэ.
